  Анжелика Тихонова корреспондент Ижкарысь гурт возёсъя кун академия бакалавриатын выль ӧръёсъя ӧнерчиосты дасялоз. Дышетсконниын тодон-валан басьтыны мылкыд карисьёслэсь ужкагазъёссэс кутон кутскемын ни, ивортэ элькунысь Гурт возёсъя но сиён-юонъя министерстволэн пресс-службаез. Академиысь агроинженерияя факультетын «Гидромелиорация» ӧр усьтӥськоз, нош зооинженерияя факультетын – «Продукты питания животного происхождения» ӧр. Кыкетӥяз йӧллэсь но сӥльлэсь вузъёсты пыр-почгес дасянлы саклык висъялозы Озьы ик дышетсконни шоръёзо ӧнеръёслы дышетскисьёсты кутон кутскоз. Академиын агроинженериен герӟаськем ӧръя - «Техническое обслуживание и ремонт двигателей, систем и агрегатов автомобилей» - ӧнерлы дышетозы, шоръёзо ӧнер сётонын со 50 тужгес кулэ кароноосыз пӧлы пыре. Егитъёс понна «Ростсельмаш» компаниослэн группазы юрттэм улсын туала дышетскон висъет усьтэмын, вань туала техника, ю-тысь утялтӥсь, бырйись, куасьтӥсь техника басьтэмын. Озьы ик «Экономика и бухгалтерский учёт (по отраслям)» ӧнеръя дышетон понна лицензи басьтэмын.  Али та ӧнеръёсъя коньдон тырыса гинэ куто, но вуоно дышетскон арын коньдэт чотын интыос кылдытэмын луозы ини. Озьы ик туннэ дышетсконни ватсаса ӧнер басьтон понна нимысьтыз программаос ӵектэ. Кылсярысь, кемалась ик ӧвӧл «Кинология» ӧр усьтӥзы. Первомайский каргуртысь дышетскон юртысьтызы аудиториоссэс кулэ луись арбериосын тырмытӥзы Со сяна, академия робототехника но компьютеризация туала ӧръёсъя ужа. 2018-тӥ арын дышетсконниысь дышетӥсьёс Германиын «Роботизация» но «Органическое земледелие и животноводство» ӧръёсъя тодон-валанъёс басьтӥзы. Академиын робототехникая лаборатория кылдытӥзы.  Тодэ вайытом, кылем ар пумын Ижкарысь гурт возёсъя академиын дышетскисьёс Елизавета Маева но Юлия Алексеева студентъёслэн, магистрантъёслэн но аспирантъёслэн курсовой ужъёссыя но ӵектосъёссыя «Interclover-2018» калыккуспо вожвылъяськонын устоосыз пӧлы шедизы, нош азьвылгес Екатерина Майорова но Кристина Булдакова Professional stars-2018 II калыккуспо конкурсын вормизы. Ватсалом, 2018-тӥ арын Ижкарысь гурт возёсъя кун академи 75 ар тырмонзэ пусйиз. Тегъёс: Дышетон Ижкар егитъёс Удмуртия гуртвозёс  